RO Jurnalul Oficial al Uniunii Europene L 160/26

DECIZIA COMISIEI

din 18 iunie 2007

privind neincluderea cadusafosului în anexa I la Directiva 91/414/CEE a Consiliului și retragerea autorizațiilor pentru produsele de protecție a plantelor care conțin această substanță

[notificată cu numărul C(2007) 2511]

(Text cu relevanță pentru SEE)

(2007/428/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (2) paragraful al patrulea,

întrucât:

(1) Articolul 8 alineatul (2) din Directiva 91/414/CEE prevede că un stat membru poate autoriza, pe o perioadă de 12 ani de la data notificării acelei directive, introducerea pe piață a produselor de protecție a plantelor care conțin substanțe active ce nu sunt menționate în anexa I la acea directivă și care se află deja pe piață la doi ani de la notificarea acelei directive, iar aceste substanțe sunt examinate progresiv în cadrul unui program de lucru.

(2) Regulamentele (CE) nr. 451/2000 (2) și (CE) nr. 703/2001 (3) ale Comisiei stabilesc normele detaliate de aplicare a fazei a doua din programul de lucru, în conformitate cu articolul 8 alineatul (2) din Directiva 91/414/CEE, precum și o listă de substanțe active care urmează să fie evaluate în ceea ce privește posibila lor includere în anexa I la Directiva 91/414/CEE. Pe această listă este inclus și cadusafosul.

(3) Efectele cadusafosului asupra sănătății umane și asupra mediului pentru utilizările propuse de notificator au fost evaluate în conformitate cu dispozițiile prevăzute în Regulamentele (CE) nr. 451/2000 și (CE) nr. 703/2001. În plus, aceste regulamente desemnează statele membre raportoare care trebuie să prezinte rapoarte de evaluare pertinente și recomandări Autorității Europene pentru Siguranța Alimentară (EFSA) în conformitate cu articolul 8 alineatul (1) din Regulamentul (CE) nr. 451/2000. Pentru cadusafos, statul membru raportor a fost Grecia și toate informațiile pertinente au fost prezentate la 1 iunie 2004.

(4) Raportul de evaluare a fost revizuit de către statele membre și EFSA și prezentat Comisiei la 24 aprilie 2006 sub forma concluziei EFSA cu privire la verificarea de către experți a evaluării riscului pentru pesticidele a căror substanță activă este cadusafosul (4). Acest raport a fost analizat de statele membre și de Comisie în cadrul Comitetului permanent pentru lanțul alimentar și sănătatea animală și a fost finalizat la 24 noiembrie 2006 sub forma unui raport de evaluare al Comisiei cu privire la cadusafos.

(5) În cursul evaluării acestei substanțe active, a fost identificat un număr de motive de preocupare. Pe baza informațiilor disponibile, nu s-a demonstrat că este acceptabilă expunerea estimată a consumatorilor rezultând din evaluarea absorbției acute și cronice, datorită informațiilor insuficiente privind nivelul de reziduuri. În plus, nu s-a putut evalua riscul față de pânza freatică, datorită lipsei de date. Prin urmare, pe baza informațiilor disponibile nu s-a putut concluziona dacă substanța cadusafos îndeplinește criteriile pentru includerea în anexa I la Directiva 91/414/CEE.

(6) Comisia a invitat notificatorul să își prezinte observațiile cu privire la rezultatele experților în urma evaluării și la intenția sa de a susține sau nu în continuare această substanță. Notificatorul a prezentat observațiile sale care au fost examinate cu atenție. Cu toate acestea, în ciuda argumentelor avansate, preocupările de mai sus au rămas nerezolvate, iar evaluările efectuate pe baza informațiilor transmise și evaluate în cadrul reuniunilor experților EFSA nu au demonstrat că este de așteptat ca, în condițiile propuse de utilizare, produsele de protecție a plantelor care conțin cadusafos să îndeplinească în general cerințele prevăzute la articolul 5 alineatul (1) literele (a) și (b) din Directiva 91/414/CEE.

(7) În consecință, cadusafosul nu ar trebui inclus în anexa I la Directiva 91/414/CEE.

(8) Ar trebui luate măsuri pentru a se asigura faptul că autorizațiile acordate pentru produsele de protecție a plantelor care conțin cadusafos sunt retrase într-o perioadă precizată de timp și nu sunt reînnoite și că nu se mai acordă autorizații noi pentru astfel de produse.

(9) Orice perioadă de grație acordată de către statele membre pentru eliminarea, depozitarea, introducerea pe piață și utilizarea stocurilor existente de produse de protecție a plantelor care conțin cadusafos ar trebui să fie limitată la douăsprezece luni, pentru a permite utilizarea stocurilor existente numai în următoarea perioadă de vegetație.

(10) Prezenta decizie nu aduce atingere înaintării unei cereri pentru cadusafos în conformitate cu dispozițiile articolului 6 alineatul (2) din Directiva 91/414/CEE în vederea unei posibile includeri în anexa I.

(11) Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTA DECIZIE:

Articolul 1

Cadusafosul nu va fi inclus ca substanță activă în anexa I la Directiva 91/414/CEE.

Articolul 2

Statele membre se asigură că:

(a) autorizațiile pentru produsele de protecție a plantelor care conțin cadusafos sunt retrase până la 18 decembrie 2007;

(b) nu se acordă și nu se reînnoiește nicio autorizație pentru produsele de protecție a plantelor care conțin cadusafos sub derogarea prevăzută la articolul 8 alineatul (2) din Directiva 91/414/CEE.

Articolul 3

Orice perioadă de grație acordată de statele membre în conformitate cu dispozițiile articolului 4 alineatul (6) din Directiva 91/414/CEE este cât mai scurtă posibil și expiră cel mai târziu la 18 decembrie 2008.

Articolul 4

Prezenta decizie se adresează statelor membre.

Adoptată la Bruxelles, 18 iunie 2007. Pentru Comisie Markos KYPRIANOU Membru al Comisiei

(1) JO L 230, 19.8.1991, p. 1. Directivă, astfel cum a fost modificată ultima dată prin Directiva 2007/31/CE a Comisiei (JO L 140, 1.6.2007, p. 44).

(2) JO L 55, 29.2.2000, p. 25. Regulament, astfel cum a fost modificat ultima dată prin Regulamentul (CE) nr. 1044/2003 (JO L 151, 19.6.2003, p. 32).

(3) JO L 98, 7.4.2001, p. 6.

(4) EFSA Scientific Report (2006) 68, 1-70, Conclusion regarding the peer review of pesticide risk assessment of cadusafos.